Επίδραση πρόσθετων στις επισκευές του οπλισμένου σκυροδέματος
Authors: Ζαχαροπούλου Ευγενία 
Published: September 2021

Αντικείμενο της συγκεκριμένης διδακτορικής διατριβής είναι η επίδραση προσθέτων στις επισκευές του οπλισμένου σκυροδέματος. Ο σχεδιασμός της πειραματικής διαδικασίας περιλαμβάνει δύο κατηγορίες. Στην πρώτη κατηγορία εξετάστηκε η επίδραση των αναστολέων διάβρωσης ως πρόσμικτοι σε διαφορετικά ποσοστά. Περιλαμβάνει δοκίμια οπλισμών εγκιβωτισμένα στο σκυρόδεμα όπου στην σύσταση του σκυροδέματος έχει προστεθεί αναστολέα διάβρωσης ως πρόσμικτο σε δύο διαφορετικές περιεκτικότητες (0,1 g/100 g τσιμέντου και 0,4 g/100 g τσιμέντου αντίστοιχα). Ο χάλυβας που χρησιμοποιήθηκε ήταν τύπου Β 500c και ο αναστολέας διάβρωσης που χρησιμοποιήθηκε ήταν το Βενζοϊκό κυκλοεξυλαμμώνιο. Από την μέτρηση του δυναμικού διάβρωσης, την ηλεκτροχημική απώλεια μάζας, την βαρυμετρική απώλεια μάζας και την μέτρηση των χλωριόντων καταλήξαμε στο συμπέρασμα ότι η ομάδα που περιέχει αναστολέα διάβρωσης σε περιεκτικότητα 0,4 g/100 g τσιμέντου έχει καλύτερη συμπεριφορά από όλες τις άλλες ομάδες. Επίσης, στις ομάδες που περιέχουν αναστολέα διάβρωσης στο μισό δοκίμιο και στο άλλο μισό δοκίμιο δεν περιέχουν αναστολέα διάβρωσης παρατηρείται το φαινόμενο της διάχυσης του αναστολέα διάβρωσης από το ένα τμήμα στο άλλο. Αυτό έχει εφαρμογή σε υφιστάμενες κατασκευές όπου δεν υπάρχει αναστολέας διάβρωσης στην αρχική κατασκευή. Το γενικό μας συμπέρασμα είναι ότι ο αναστολέας διάβρωσης προστατεύει τον οπλισμό, όμως αν και τετραπλασιάστηκε η ποσότητα του αναστολέα στην μια ομάδα (0,4 g/100 g τσιμέντου) δεν προέκυψε από κανένα αποτέλεσμα τετραπλασιασμός και του βαθμού προστασίας του οπλισμού. Δεν υπάρχει αναλογική σχέση με τον τετραπλασιασμό της ποσότητας του αναστολέα και του ποσοστού προστασίας. Αφού μελετήσαμε την δράση του αναστολέα διάβρωσης σε τσιμέντα CEM I και διαπιστώθηκε η προστατευτική επίδραση προχωρήσαμε την έρευνα μας και στην διερεύνηση της δράσης του αναστολέα διάβρωσης στα ασβεστολιθικά τσιμέντα. Είναι γνωστό ότι οι αναστολείς διάβρωσης εκτός από την χρήση τους ως πρόσθετα στις κατασκευές έχουν χρήση και στις υφιστάμενες κατασκευές ως ψεκαζόμενοι. Στην δεύτερη κατηγορία εξετάστηκε η επίδραση των αναστολέων διάβρωσης σε ασβεστολιθικά τσιμέντα ως πρόσμικτοι και ως ψεκαζόμενοι με περιεκτικότητα αναστολέα διάβρωσης 0,4 g/100 g τσιμέντου σε όλα τα δοκίμια. Χρησιμοποιήθηκαν δύο τύποι ασβεστολιθικών τσιμέντων με διαφορετική περιεκτικότητα σε ασβεστόλιθο (συνθέσεις LC1 και LC2). Είναι γνωστό ότι τα ασβεστολιθικά τσιμέντα είναι πιο οικονομικά αλλά έχουν το μειονέκτημα ότι υστερούν στην ανθεκτικότητα σε σχέση με το τσιμέντο CEM I. Επίσης, μελετήσαμε και την συμπεριφορά του τσιμέντου SR, τσιμέντο ανθεκτικό σε θειικά.Είναι αξιοσημείωτο να αναφερθεί ότι οι ομάδες των ασβεστολιθικών βρίσκονται ανάμεσα στις άλλες ομάδες CEM I και SR ως προς την συμπεριφορά τους στη διάβρωση. O αναστολέας βελτιώνει την συμπεριφορά των ασβεστολιθικών ομάδων αλλά η ομάδα CEM I παραμένει να συμπεριφέρεται καλύτερα. Αποδεικνύεται ότι όταν η περιεκτικότητα σε ασβεστόλιθο είναι 35% έχει καλύτερη συμπεριφορά από όταν η περιεκτικότητα σε ασβεστόλιθο είναι 15% με ή χωρίς αναστολέα διάβρωση. Το ίδιο συμβαίνει και με τη χρήση του αναστολέα διάβρωσης σε πρόσμικτο ή ψεκαζόμενο.